《多丽 敬亭山宴集，宿巢云楼，和散木》
清代·邹祗谟

问昭亭、故迹遗留多少。有良朋、青鞋布袜，穿云烂漫寻讨。

爱苍霞、翩然放杖，仰层峰、高挂啼鸟。碧瓦朱栏，飞楼涌殿，夜游秉烛，催觞到晓。

步荒祠、欲呼谢李，冥冥苍苔悄。凌风去、齐州九点，长空飘渺。

但绝顶翠微未上，夹路苍髯犹小。好重来、追寻奇趣，丹梯那便龙鳞老。

蹭蹬归期，安排诗律，破除万事深杯好。更回首、白龙黄鹤，仙迹天南绕。

崚嶒处，石耸遗坛，麻姑仙爪。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。